Uredba Komisije (Euratom) št. 1352/2003

z dne 23. julija 2003

o spremembi Uredbe (ES) št. 1209/2000 o določitvi postopkov sporočanja, predpisanega v členu 41 Pogodbe o ustanovitvi Evropske skupnosti za atomsko energijo

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti za atomsko energijo in zlasti členov 41 do 44 Pogodbe,

ob upoštevanju Uredbe Sveta (Euratom) št. 2587/1999 z dne 2. decembra 1999 o določitvi naložbenih programov, ki se sporočijo Komisiji v skladu s členom 41 Pogodbe o ustanovitvi Evropske skupnosti za atomsko energijo [1],

ob upoštevanju naslednjega:

(1) Zaradi povečanja preglednosti in pravne varnosti je treba okrepiti veljavna pravila in formalizirati običajne postopke, ki jih uporablja Komisija pri vodenju obravnav in preverjanju naložbenih programov, ki se nanašajo na cilje Pogodbe Euratom.

(2) Obveščanje Komisije o naložbenih programih za nove naprave in tudi za nadomestitev ali preoblikovanje naprav, ki izpolnjujejo merila Sveta iz Uredbe (Euratom) št. 2587/1999, bi se moralo opraviti opraviti na obrazcu, ki se lahko pošlje na papirju ali v elektronski obliki. Zaradi pravne varnosti je osebe ali podjetja, ki so poročilo poslala, potrebno obvestiti, da je Komisija obvestilo prejela.

(3) Obdobje, v katerem mora Komisija preveriti, obravnavati in sprejeti svoja stališča na podlagi člena 43 Pogodbe Euratom, bi moralo biti dva meseca po prejemu popolnega obvestila. Pripombe tretjih oseb bi morala Komisija posredovati zadevnim osebam ali podjetjem v morebiten odgovor. Zaradi pravne varnosti bi se morala preverjanje in obravnava zaključiti ob upoštevanju priporočila, kot določa člen 124 Pogodbe Euratom.

(4) V vseh primerih, ko Komisija po predhodno opravljenem preverjanju ugotovi dvome glede ciljev Pogodbe Euratom ob upoštevanju Uredbe (Euratom) št. 2587/1999, bi bilo treba začeti natančen postopek preverjanja in obravnave, da Komisija lahko zbere vse potrebne podatke za izvajanje svojih nalog po Pogodbi Euratom ter da imajo zadevne osebe in podjetja možnost, da sporočijo svoje pripombe.

(5) Komisija bi morala po preučitvi pripomb zadevnih oseb ali podjetij s sprejemom priporočila zaključila postopek preverjanja takoj, ko so dvomi odpravljeni.

(6) Zaradi usklajenega razvoja naložb na jedrskem področju še ustrezno učinkovito spremljanje ukrepov, ki jih osebe ali podjetja nazadnje sprejmejo na podlagi priporočila Komisije.

(7) Za zagotavljanje pravilne in učinkovite uporabe določb Pogodbe Euratom bi morala Komisija imeti možnost razveljaviti svoje priporočilo, če je temeljilo na napačnih podatkih.

(8) Ustrezno je obvestiti javnost o naložbenih programih ter hkrati upoštevati načelo iz člena 44 Pogodbe Euratom, po katerem je za to potrebno soglasje zadevnih držav članic, oseb ali podjetij. Zaradi preglednosti in pravne varnosti je tudi ustrezno objaviti vse naložbene programe in sprejeta priporočila. Prav tako bi morala Komisija objaviti letno poročilo, ki bi evidentiralo izvajanje priporočil ter posebne ukrepe, ki so jih zadevne osebe ali podjetja sprejele v odgovor na stališča Komisije.

(9) Če naložbe ne bi bile potrebne za doseganje ali če prekoračijo okvir ciljev Pogodbe Euratom, ali če bi javno financiranje takih naložb kršilo ali grozilo, da bo kršilo konkurenco na notranjem trgu, ta uredba ne posega v uporabo Pogodbe ES.

(10) Zato bi bilo potrebno ustrezno spremeniti Uredbo Komisije (ES) št. 1209/2000 [2] –

SPREJELA TO UREDBO:

Člen 1

Uredba (ES) št. 1209/2000 se spremeni, kakor sledi:

1. Naslov se nadomesti z naslednjim:

"Uredba Komisije (Euratom) št. 1209/2000 z dne 8. junija 2000 o določitvi postopkov za preverjanje sporočanja, predpisanega v členu 41 Pogodbe Euratom"

.

2. Člen 1 se nadomesti z naslednjim:

"Člen 1

1. Naložbeni programi za nove naprave in tudi za nadomestitev ali preoblikovanje naprav, ki po vrsti in obsegu izpolnjujejo merila iz Uredbe (Euratom) št. 2587/1999, se sporočijo Komisiji z obrazcem iz priloge k tej uredbi.

Obrazec se lahko predloži na papirju ali v elektronski obliki.

2. Komisija o prejemu obvestila nemudoma obvesti zadevne osebe ali podjetja."

3. Vstavijo se naslednji členi 3a do 3f:

"Člen 3a

1. Komisija preveri obvestilo čim prej po prejemu. Svoje stališče izrazi v priporočilu.

2. Če Komisija po preverjanju ugotovi, da naložbeni program, ki je predmet obvestila, ne zbuja nobenih dvomov glede ciljev in skladnosti s Pogodbo Euratom, to ugotovitev zabeleži in izrazi svoje stališče v priporočilu, o katerem obvesti zadevne osebe, podjetja in državo članico.

3. Če Komisija po preverjanju ugotovi, da naložbeni program, ki je predmet obvestila, zbuja dvome glede ciljev in skladnosti s Pogodbo Euratom, začne podroben postopek preverjanja, v katerem nadalje podrobno preuči vse vidike naložbenega programa, ki se nanašajo na cilje te pogodbe.

4. Priporočilo se v skladu z odstavkom 2 in uvedbo podrobnega postopka preverjanja iz odstavka 3 izda v dveh mesecih. To obdobje se začne na prvi dan po prejemu popolnega obvestila, ki izpolnjuje določbe te uredbe in Uredbe (Euratom) št. 2587/1999. Obvestilo se šteje za popolno, če v dveh mesecih od prejema obvestila ali prejema katerega koli dodatnega zahtevanega podatka Komisija ne zahteva nobenih dodatnih podatkov.

5. Če Komisija ni izdala priporočila v skladu z odstavkom 2 niti ni ukrepala v roku, navedenem v odstavku 4, se šteje, da naložbeni program izpolnjuje cilje in določbe Pogodbe Euratom.

Člen 3b

1. Če so podatki, ki jih zadevna oseba ali podjetje navede v obvestilu v zvezi z naložbenim programom, po mnenju Komisije nepopolni, Komisija zahteva vse potrebne podatke. Če zadevna oseba ali podjetje odgovori na tako zahtevo, Komisija obvesti to osebo ali podjetje o prejemu odgovora.

2. Če zadevna oseba ali podjetje ne predloži zahtevanih podatkov v roku, ki ga določi Komisija, ali predloži nepopolne podatke, Komisija pošlje opomin, v katerem določi ustrezno dodatno obdobje za sporočitev podatkov.

Člen 3c

1. Ko Komisija začne podrobni postopek preverjanja, povzame pomembna dejstva in pravna vprašanja in vključi predhodno oceno naložbenega programa glede na določbe in cilje Pogodbe Euratom in Uredbe (Euratom) št. 2587/1999. Komisija pozove zadevne osebe in podjetja, da predložijo pripombe in s Komisijo nadaljujejo obravnavo v določenem roku, ki običajno ne presega dveh mesecev.

2. Zadevnim osebam in podjetjem se priporoča, da naložbenega programa ne začnejo izvajati, preden Komisija ne izda svojega priporočila o tem programu ali preden se ne šteje, da je program v skladu s cilji in določbami Pogodbe Euratom iz člena 3a(5).

Člen 3d

1. Če Komisija po obravnavi in/ali spremembi s strani zadevne osebe ali podjetja ugotovi, da naložbeni program izpolnjuje cilje in določbe Pogodbe Euratom, svoje stališče izrazi v priporočilu, o katerem obvesti zadevne osebe, podjetja in državo članico.

2. Če Komisija po obravnavi in/ali spremembi s strani zadevne osebe ali podjetja ugotovi, da naložbeni program ne izpolnjuje ciljev in določb Pogodbe Euratom, svoje stališče izrazi v priporočilu, o katerem obvesti zadevne osebe, podjetja in državo članico.

3. Stališče, sprejeto v skladu z odstavkoma 1 in 2, se sprejme takoj, ko so dvomi iz člena 3a(3) prenehali. Komisija si čim bolj prizadeva sprejeti priporočila v obdobju šestih mesecev od uvedbe podrobnega postopka preverjanja.

4. Komisija po izteku obdobja iz odstavka 3 in če zadevna oseba ali podjetje to zahteva, v dveh mesecih izda svoje priporočilo na podlagi podatkov, ki so ji na razpolago.

Člen 3e

Po izdaji priporočila o zadevnem naložbenem programu Komisija spremlja in, če je to ustrezno, z zadevnimi osebami ali podjetji obravnava posebne ukrepe, ki so bili sprejeti ali naj bi bili sprejeti na podlagi priporočila Komisije.

Člen 3f

Potem ko Komisija zadevnim osebam ali podjetjem da možnost, da predložijo svoje pripombe, lahko priporočilo prekliče v skladu s členoma 3a in 3d, če je bil podatek, ki je bil odločilni dejavnik za izdajo priporočila, napačen.

Preden Komisija prekliče svoje priporočilo in sprejme novo priporočilo, mora začeti podroben postopek preverjanja v skladu s členom 3a(3)."

4. Vstavita se naslednja člena 4a in 4b:

"Člen 4a

Zadevnim osebam ali podjetjem, ki so predložila obvestilo o naložbenem programu, Komisija posreduje možne pripombe ali stališča tretjih oseb o programu, ki bodo vplivala na priporočilo Komisije.

Člen 4b

1. Komisija lahko s privolitvijo zadevnih držav članic, oseb in podjetij objavi vse naložbene programe, o katerih je obveščena, in priporočila, ki jih izda v skladu s to uredbo.

2. Komisija objavi letno poročilo, ki evidentira izvajanje danih priporočil ter posebne ukrepe, ki so jih zadevne osebe ali podjetja sprejele v odgovor na stališče Komisije.

To poročilo upošteva, če je to potrebno, pravila o poslovni skrivnosti, če privolitev iz člena 44 Pogodbe Euratom ni dokončno podana."

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. julija 2003

Za Komisijo

Loyola De Palacio

Podpredsednica

[1] UL L 315, 9.12.1999, str. 1.

[2] UL L 138, 9.6.2000, str. 12.

--------------------------------------------------